U-I-174/00
Natisni
Opravilna št.:
U-I-174/00
Datum odločitve:
9. 11. 2000
Objavljeno:
OdlUS IX, 263
ECLI:
ECLI:SI:USRS:2000:U.I.174.00
Akt:
Zakon o sodnem registru (Uradni list RS, št. 13/94) (ZSreg), 4. tč. 27. čl.
Izrek:
Pobuda za oceno ustavnosti 4. točke 27. člena Zakona o sodnem registru (Uradni list RS, št. 13/94) se zavrže.
Evidenčni stavek:
Ustavno sodišče je pobudo zavrglo, ker pobudnik v pobudi ni izkazal svojega pravnega interesa v skladu s 24. členom Zakona o Ustavnem sodišču.
Geslo:
Izkazani pravni interes pobudnika kot procesni pogoj za začetek postopka pred Ustavnim sodiščem na podlagi pobude.
Sodni register, vpis družbe.
Pravna podlaga:
Zakon o Ustavnem sodišču (ZUstS), 24., 25. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Jože Fink, Straža
Datum vloge:
20. 6. 2000
Vrsta odločitve:
sklep
Vrsta rešitve:
zavrženje
Dokument:
US20449
Dokument v PDF obliki:
U-I-174-00.pdf
114 KB
Prenesite datoteko
U-I-174/00-5
9.11.2000
S K L E P
Ustavno sodišče je v postopku za preizkus pobude Jožeta Finka iz Straže na seji dne 9. novembra 2000
s k l e n i l o :
Pobuda za oceno ustavnosti 4. točke 27. člena Zakona o sodnem registru (Uradni list RS, št. 13/94) se zavrže.
O b r a z l o ž i t e v
1. Pobudnik navaja, da je družbenik v družbi z omejeno odgovornostjo. Izpodbija 4. točko 27. člena Zakona o sodnem registru (v nadaljevanju: ZSreg), ker določa, da mora vlagatelj v primeru novih vlaganj pri predlogu za vpis v sodni register predložiti tudi izjavo, da že vpisani subjekti vpisa, katerih družbenik ali član je, nimajo neporavnanih obveznosti. S takšno določbo naj bi bilo družbeniku, ki ima v družbi zgolj minimalen lastniški delež, ta družba pa posluje negativno, onemogočeno nadaljnje samostojno podjetniško delo. Takšnih izjav naj bi ne bili dolžni predložiti delničarji v delniških družbah.
Izpodbijana določba pa naj bi bila tudi v nasprotju z 407. členom Zakona o gospodarskih družbah (Uradni list RS, št. 30/93 in nasl.- ZGD), ki določa, da družbeniki za obveznosti družbe ne odgovarjajo.
2. Po drugem odstavku 24. člena Zakona o Ustavnem sodišču (Uradni list RS, št. 15/94 - v nadaljevanju: ZUstS) je pravni interes za vložitev pobude podan, če predpis ali splošni akt za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma pravni položaj. Pravni interes mora biti po ustaljeni praksi Ustavnega sodišča neposreden in konkreten. S tem, ko pobudnik le na splošno zatrjuje, da je "družbenik v družbi z omejeno odgovornostjo", izkazuje le splošen in abstrakten pravni interes. Splošen in abstrakten pravni interes, ki bi ga lahko imel kdorkoli, pa ne zadošča. Pobudnik mora v pobudi izkazati, da predpis, ki ga izpodbija, neposredno posega v njegove lastne pravice, pravne interese oziroma pravni položaj in da bi ugoditev njegovemu predlogu privedla do spremembe njegovega pravnega položaja.
3. Ker pravni interes kot predpisani procesni pogoj za začetek postopka pred Ustavnim sodiščem ni izkazan, je bilo treba pobudo zavreči.
4. Ustavno sodišče je ta sklep sprejelo na podlagi 25. člena ZUstS v sestavi: predsednik Franc Testen ter sodnice in sodniki dr. Janez Čebulj, dr. Zvonko Fišer, Lojze Janko, Milojka Modrijan, dr. Mirjam Škrk in dr. Dragica Wedam-Lukić. Sklep je sprejelo soglasno.
P r e d s e d n i k :
Franc Testen